Fennoa

**Fennoa Oy** on suomalainen pilvipohjaisen taloushallinto-ohjelmiston kehittäjä. Fennoa on keskittynyt erityisesti sähköiseen taloushallintoon. Yhtiö on perustettu vuonna 2014, ja sen päämarkkina on suomalaiset tilitoimistot ja näiden asiakasyritykset. 

Fennoa on kasvanut nopeasti ja se valittiin *[[Tivi]]*-lehden *Vuoden yritykseksi* vuonna 2025.
## Historia
Fennoan perustivat vuonna 2014 Mikko Kalliovaara ja Lasse Elfving, joilla on yhteensä vuosikymmenien työkokemus pankki- ja tilitoimistoalalta.

Yrityksen kehittämän kirjanpito-ohjelmiston ensimmäinen versio valmistui testikäyttöön vuonna 2015, ja lopullinen myyntiversio lanseerattiin vaiheittain seuraavien vuosien aikana. Vuosi 2018 oli yhtiölle ensimmäinen voitollinen tilikausi. 

Vuoden 2018 lopulla Fennoa oli mukana Suomessa toteutetuissa hankkeissa, joissa kehitettiin ja pilotoitiin taloushallinnon tietojen raportointia ja tiedonsiirtoa XBRL-muodossa osana viranomaisraportoinnin ja taloushallinnon standardointia. Yhtiö oli mukana varhaisissa kokeiluissa, joissa tilinpäätöstietoja rekisteröitiin rakenteisessa XBRL-muodossa, sekä XBRL GL -pilottihankkeessa, jossa tutkittiin mahdollisuuksia hyödyntää standardoitua XBRL-muotoa kirjanpidon ja taloushallinnon tietojen siirrossa järjestelmien välillä.

Lokakuussa 2022 pääomasijoittaja Capman ja työeläkeyhtiö Ilmarinen tulivat Fennoan vähemmistöomistajiksi. Syyskuussa 2025 yhtiö nimitti Ilari Nurmen uudeksi toimitusjohtajakseen tukemaan kasvustrategiaa ja suunniteltua pörssilistautumista, ja perustaja Mikko Kalliovaara siirtyi keskittymään tuotepäällikön tehtäviin.

Vuonna 2025 Fennoalle on myönnettiin Avainlippu-merkki suomalaisesta työstä.

## Liiketoiminta ja tuotteet
Fennoan ohjelmisto on suunniteltu erityisesti tilitoimistojen työkaluksi, ja sen ominaisuuksia ovat muun muassa kirjanpidon automaatio, myynti- ja ostolaskujen hallinta, palkanlaskenta, sähköiset tilinpäätökset ja pankkiyhteydet.

Yhtiö toimii hajautetulla organisaatiomallilla ilman kiinteää toimistoa. Henkilöstö työskentelee etänä ja kokoontuu muun muassa yhtiön kustantamilla ulkomaanmatkoilla. Fennoa myy ohjelmistoaan tilitoimistoille, jotka ottavat sen käyttöön yhdessä omien asiakasyritystensä kanssa. Malli mahdollistaa ohjelmiston nopean skaalautumisen ilman merkittävää lisäresurssien tarvetta yhtiön sisällä.

## Taloudellinen kehitys
Vuonna 2023 yhtiön liikevaihto oli noin 10 miljoonaa euroa ja liikevoitto 4 miljoonaa euroa. Vuonna 2024 Fennoan liikevaihto oli 17,77 miljoonaa euroa, liikevoitto 8,47 miljoonaa euroa ja liikevoittoprosentti 47,4 %. Omavaraisuusaste oli 81 % ja henkilöstön määrä 54. Vuonna 2025 yhtiön liikevaihto kasvoi noin 34 prosenttia edeltävästä vuodesta ja oli 23,7 miljoonaa euroa.

Markkinaosuuksissa Fennoa oli vuonna 2023 noin 15 prosentin osuudella neljännellä sijalla Procountorin, Fivaldin ja Netvisorin jälkeen.

## Strategia ja tulevaisuus
Yhtiön pitkän aikavälin tavoitteena on markkinajohtajuus Suomen kirjanpito-ohjelmistojen markkinoilla. Fennoa on ilmoittanut aikovansa listautua Helsingin pörssiin päälistalle vuoteen 2027 mennessä. Fennoa on herättänyt kiinnostusta ostajaehdokkaissa tasaisin väliajoin, mutta yrityskauppoja ei ole toteutettu. Omistajuus halutaan pitää Suomessa ja suunnitelmat pörssiin listautumisesta tukevat tätä tavoitetta.

## Omistus ja henkilöstö
Capman ja Ilmarinen ovat Fennoan vähemmistöomistajia. Osa työntekijöistä on yrityksen osakkaita, mikä yhtiön mukaan lisää sitoutuneisuutta ja jatkuvuutta. Vuonna 2024 toimitusjohtajana toimi Mikko Kalliovaara ja hallituksen puheenjohtajana Lasse Elfving. Syyskuusta 2025 lähtien toimitusjohtajana toimii Ilari Nurmi.

## Lähteet

## Aiheesta muualla

* Fennoan kotisivut